
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea Legii nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr.Pl x. 447 din 4 iunie 2007.
	PREŞEDINTE,

Aurel Gubandru

RAPORT

asupra propunerii legislative pentru completarea Legii nr.571/2003

 privind Codul fiscal
Cu adresa nr.Pl x. 447 din 4 iunie 2007, Biroul Permanent conform art. 95 din  Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea Legii nr.571/2003 privind Codul fiscal.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.438/2.04.2007, avizul nagativ al Comisiei juridice, de disciplină şi imunităţi precum şi punctul de vedere negativ al Guvernului. 

Prezentul proiect de Lege are ca obiect de reglementare modificarea Legii nr.571/2003 privind Codul fiscal, cu modificările şi completările ulterioare, vizând completarea dispoziţiilor fiscale pentru a se asigura corelarea şi armonizarea cu celelalte reglementări în vigoare. Astfel, se propune ca în cazul clădirilor situate în localităţi în care nu sunt atinşi indicatorii cantitativi şi calitativi minimali prevăzuţi în anexa nr.II şi IV din Legea nr.351/2001 privind aprobarea Planului de amenajare a teritoriului naţional, ajustarea valorii impozabile să se facă utilizându-se coeficientul de corecţie inferior corespunzător rangului dat de nivelul real al indicatorilor, iar în cazul terenurilor amplasate în localităţi, stabilirea impozitului pe teren, în cazul în care nu sunt atinşi aceşti indicatori, potrivit prevederilor alin.(2)- (6), să se facă utilizându-se valoarea inferioară a impozitului pe unitatea de suprafaţă.
În urma analizei propunerii legislative în cadrul comisiei, s-a propus respingerea acesteia deoarece:
Trecerea localităţilor de la un rang la altul se face prin lege, la propunerea consiliilor locale, cu consultarea populaţiei prin referendum şi a instituţiilor implicate, în condiţiile legii. Conform art.247 din Codul fiscal, delimitarea zonelor şi stabilirea numărului acestora, atât în intravilanul, cât şi în extravilanul localităţilor, se face prin hotărâri adoptate de către consiliile locale.
Iniţiativa legislativă cuprinde  prevederi care vizează în mod direct autorităţile administraţiei publice locale, a căror aplicare ar presupune şi diminuarea veniturilor unor bugete locale. Astfel contravine dispoziţiilor art.8 din Legea Administraţiei publice locale nr.215/2001, republicată.

Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 26  deputaţi, din totalul de 29 membri ai comisiei.

Raportul comisiei a fost adoptat cu majoritate de voturi. 
Propunerea legislativă a fost respinsă de Senat în şedinţa din data de 30 mai 2007, în aplicarea dispoziţiilor art.75, alin.(1) din Constituţie, republicată, prima Cameră sesizată fiind Senatul.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii propunerii legislative pentru completarea Legii nr.571/2003 privind Codul fiscal, în şedinţa din data de  14 noiembrie 2007, comisia propune respingerea acesteia.
	PREŞEDINTE,

Aurel Gubandru
	SECRETAR,

Radu Cătălin Drăguş


Expert parlamentar:
Popescu Luminiţa

